Predkladacia správa

V dňoch 6.-7. decembra 2004 sa uskutočnilo v Sofii 12.zasadnutie Ministerskej rady OBSE (MiR). Funkciu predsedu OBSE vykonávalo v roku 2004 Bulharsko. Na zasadnutí sa zúčastnili ministri zahraničných vecí z 30 účastníckych štátov (ú.š.) OBSE (z celkového počtu 55), delegáciu SR viedol štátny tajomník MZV SR Ivan Korčok. Predsedníctvo EÚ zastupoval holandský minister zahraničných vecí Bernard Bot a Európsku komisiu (EK) komisárka pre zahraničné vzťahy Benita Ferrero-Waldner. Zasadnutie Ministerskej rady zhodnotilo činnosť OBSE počas bulharského predsedníctva a súčasne vytýčilo oblasti, na ktoré bude Organizácia sústreďovať pozornosť v najbližších rokoch.

Najviac diskutovanou otázkou počas celého priebehu MiR bola časť Ministerskej deklarácie, týkajúca sa nesplnenia záväzkov Ruskej federácie o stiahnutí jej jednotiek z územia Moldavska a znížení, resp. stiahnutí vojsk a techniky z Gruzínska (tzv. istanbulské záväzky prijaté na summite OBSE v roku 1999) a s tým spojený vplyv na ratifikáciu Dohody o adaptácii Zmluvy o konvenčných ozbrojených silách v Európe (ZKOS). Problematická bola aj otázka spoločného vyhlásenia ú.š. k situácii na Ukrajine. V oboch prípadoch RF blokovala text, ktorý by poškodil jej zahraničnopolitické záujmy. Zopakovala sa tak situácia spred roku v Maastrichte, keď sa nepodarilo dosiahnuť konsenzus k jednému z hlavných výstupov zasadnutia – politickej deklarácii. 

V rámci plenárneho zasadnutia vystúpil štátny tajomník Ivan Korčok so samostatným prejavom.

Vzhľadom na skutočnosť, že nebola prijatá politická deklarácia, opätovne bolo vydané len vyhlásenie úradujúceho predsedu OBSE, bulharského ministra zahraničných vecí  Solomona Passyho. Holandsko v mene členských krajín EÚ a Grécko v mene členských krajín NATO vydali samostatné interpretatívne vyhlásenia. Urobili tak aj Gruzínsko, Moldavsko, Kanada a Nórsko. NATO jednoznačne zdôraznilo spojitosť medzi splnením istanbulských záväzkov a ratifikáciou adaptovanej ZKOS a vyzvalo RF, aby si svoje záväzky urýchlene splnila.
 
Ďalšie 13. zasadnutie MiR pod predsedníctvom Slovinska sa uskutoční v dňoch 5.-6. decembra 2005. V roku 2006 bude funkciu predsedníckej krajiny OBSE zastávať Belgicko a v roku 2007 Španielsko.

Predkladaný materiál nemá žiadny dopad na štátny rozpočet, ani žiadny ďalší finančný, ekonomický, environmentálny dopad ani vplyv na zamestnanosť.